text: Machu Picchu
  
  publiceret: 2023-07-19 11:27:48+02:00
  Machu Picchu den bedst genopbyggede inkaby i det centrale Peru. Byen ligger på en saddelryg mellem de to bjerge Machu Picchu (gammel tinde) og Huayna Picchu (ung tinde) i 2430 meters højde i Perus Andesbjerge. Området ligger i Ceja de Montaña, et tågeregnskovsområde, hvor der årligt falder mindst 2000 mm regn i regntiden.
  Den amerikanske historiker Hiram Bingham (1875-1956) fra Yale University gjorde Machu Picchu kendt, men allerede fra 1874 findes det første kort over Machu Picchu. Hiram Bingham var blevet gjort bekendt med ruinernes eksistens efter samtaler med blandt andre rektoren for Cuzcos universitet Albert A. Giesecke (1883-1968) og genopdagede byen under sin ekspedition i 1911. De arkæologiske samlinger fra ekspeditionen er omsider blevet ført tilbage til Cuzco efter flere års tovtrækkeri med Yale.
  En helt nøjagtig byplan var udtænkt fra første spadestik i en bydel med 150 huse og stejle landbrugsterrasser. En amerikansk ingeniør har påvist, at man kun ser 40 % af Machu Picchu, da de resterende 60 % er underjordiske stenlag af forskellig størrelse samt kanaler og dræningssystemer, der sammen med landbrugsterrasserne har kunnet modstå det voldsomme regntryk i mange århundreder, ellers var Machu Picchu simpelthen skredet ned på grund af jorderosion.
  Byen er opdelt i en øvre og en nedre bydel omkring en åben plads i flere niveauer i en østlig-vestlig retning. Den østlige del var til embedsmændenes og andres beboelse, mens den nordvestlige var inkaherskerens og den religiøse sektor med solobservations-og offersteder. Kanaler til vandforsyning og afløb benyttede sig af de naturlige kilder, der løber ned fra bjerget Machu Picchu. Byen havde en befolkning på omkring 500, når alle var tilstede; ellers blev anlægget opretholdt af en tjenende skare, som boede der permanent.
  Machu Picchu blev opført fra omkring år 1475 som et kongeligt landsted, en slags Fredensborg, af Pachacutec, som var en af de største inkaherskere. De sidste dateringer viser dog, at området allerede var beboet fra omkring 1420.
  Efter Machu Picchu blev udnævnt som et af Verdens Syv Underværker i 2007, har mængden af turister forårsaget, at billetprisen er sat betydeligt op, at adgangen til Machu Picchu er sat til et begrænset antal personer om formiddagen og om eftermiddagen, og at der kun er adgang ad faste stier og med en lokal guide. Planer om at opføre en svævebane er foreløbig sat i bero.
  Machu Picchu blev optaget på UNESCO's Verdensarvsliste i 1983.